b'\n_START_ARTICLE_\nSergejus Sazonovas\n_START_SECTION_\nBiografija\n_START_PARAGRAPH_\nGim\xc4\x97 Riazan\xc4\x97s gubernijos dvarininko dviej\xc5\xb3 vaik\xc5\xb3 \xc5\xa1eimoje. Baig\xc4\x99s Carskoje Selo Aleksandrovo lic\xc4\x97j\xc5\xb3, 1883\xc2\xa0m. prad\xc4\x97jo dirbti Rusijos imperijos u\xc5\xbesienio reikal\xc5\xb3 ministerijoje. Nuo 1890\xc2\xa0m. dirbo Rusijos ambasadoje Londone. 1894\xc2\xa0m. paskirtas Rusijos misijos Vatikane sekretoriumi. 1904\xc2\xa0m. antr\xc4\x85 kart\xc4\x85 paskirtas \xc4\xaf patar\xc4\x97jo pareigas ambasadoje Londone. 1906\xc2\xa0m. kovo m\xc4\x97nes\xc4\xaf prad\xc4\x97jo dirbti misijos Vatikane vadovu. 1907\xc2\xa0m. paskirtas pasiuntiniu Jungtin\xc4\x97se Valstijose._NEWLINE_1909\xc2\xa0m. gegu\xc5\xbe\xc4\x97s 26 d. paskirtas Rusijos u\xc5\xbesienio reikal\xc5\xb3 ministro pavaduotoju. Nuo 1910\xc2\xa0m. rugs\xc4\x97jo 4 d. laikinai vadovavo u\xc5\xbesienio reikal\xc5\xb3 ministerijai, o 1911\xc2\xa0m. lapkri\xc4\x8dio 8 d. paskirtas ministru. \xc5\xa0iose pareigose siek\xc4\x97 palaikyti gerus santykius su Jungtine Karalyste, Japonija bei Vokietijos imperija. 1913\xc2\xa0m. sausio 1 d. paskirtas Rusijos imperijos Valstyb\xc4\x97s tarybos nariu. Balkan\xc5\xb3 kar\xc5\xb3 metu siek\xc4\x97 stiprinti santykius su Antant\xc4\x97s valstyb\xc4\x97mis. Pirmojo pasaulinio karo metu su Jungtine Karalyste ir Pranc\xc5\xabzija svarst\xc4\x97 pokarinio pasaulio pertvarkymo planus. 1916\xc2\xa0m. liepos 7 d. atleistas i\xc5\xa1 pareig\xc5\xb3. Tarp jo atleidimo prie\xc5\xbeas\xc4\x8di\xc5\xb3 buvo \xc4\xafvardijama es\xc4\x85 per daug palanki Antant\xc4\x97s at\xc5\xbevilgiu vykdyta Rusijos politika. 1912\xc2\xa0m. sausio 12 d. paskirtas Rusijos ambasadoriumi Jungtin\xc4\x97je Karalyst\xc4\x97je, ta\xc4\x8diau d\xc4\x97l Vasario revoliucijos dirbti \xc4\xaf London\xc4\x85 nei\xc5\xa1vyko. Po Spalio perversmo palaik\xc4\x97 Balt\xc5\xb3j\xc5\xb3 jud\xc4\x97jim\xc4\x85. 1919\xc2\xa0m. A. Kol\xc4\x8diako ir A. Denikino sudarytose vyriausyb\xc4\x97se u\xc5\xbe\xc4\x97m\xc4\x97 u\xc5\xbesienio reikal\xc5\xb3 ministro pareigas. Jas atstovavo Pary\xc5\xbeiaus taikos konferencijoje._NEWLINE_Nuo 1920\xc2\xa0m. gyveno emigracijoje. 1927\xc2\xa0m. para\xc5\xa1\xc4\x97 atsiminim\xc5\xb3 knyg\xc4\x85. Mir\xc4\x97 Nicoje. Palaidotas miesto rus\xc5\xb3 (pravoslav\xc5\xb3) kapin\xc4\x97se.'